Euroopan parlamentin päätöslauselma 24. huhtikuuta 2007 HIV:n/aidsin torjunnasta Euroopan unionissa ja unionin naapurimaissa 2006-2009 (2006/2232(INI))



Virallinen lehti nro 074 E , 20/03/2008 s. 0348 - 0356



P6_TA(2007)0137 HIV:n/aidsin torjunta Euroopan unionissa ja unionin naapurimaissa 2006-2009 Euroopan parlamentin päätöslauselma 24. huhtikuuta 2007 HIV:n/aidsin torjunnasta Euroopan unionissa ja unionin naapurimaissa 2006-2009 (2006/2232(INI)) Euroopan parlamentti, joka - ottaa huomioon 6. heinäkuuta 2006 antamansa päätöslauselman HI-viruksesta/aidsista: aika toimia [1], - ottaa huomioon 30. marraskuuta 2006 antamansa päätöslauselman aidsista [2], - ottaa huomioon neuvoston päätelmät 6. kesäkuuta 2005 HIV/aidsin torjunnasta, - ottaa huomioon 24. marraskuuta 2005 annetun neuvostonpääsihteeristön tiedotteen kansainvälisestä aids-päivästä — EU:n HI-viruksen torjuntaa koskeva lausunto "HIV Prevention for an AIDS Free Generation", - ottaa huomioon EU:n huumausainestrategian (2005-2012), jonka Eurooppa-neuvosto hyväksyi 17. joulukuuta 2004, - ottaa huomioon komission tiedonannon neuvostolle ja Euroopan parlamentille HIV/aidsin torjunnasta Euroopan unionissa ja sen naapurimaissa vuosina 2006-2009 (KOM(2005)0654), - ottaa huomioon komission tiedonannon neuvostolle ja Euroopan parlamentille HIV/aidsin, malarian ja tuberkuloosin torjumiseen tähtäävästä ulkoista toimea koskevasta johdonmukaisesta eurooppalaisesta toimintakehyksestä (KOM(2004)0726), - ottaa huomioon komission tiedonannon Euroopan naapuruuspolitiikan strategia-asiakirjasta (KOM(2004)0373), - ottaa huomioon komission tiedonannon neuvostolle ja Euroopan parlamentille Euroopan naapuruuspolitiikan lujittamisesta (KOM(2006)0726), - ottaa huomioon Dublinin julistuksen kumppanuudesta HIV/aidsin torjumiseksi Euroopassa ja Keski- Aasiassa, joka hyväksyttiin Irlannin puheenjohtajakaudella 23. ja 24. helmikuuta 2004 järjestetyssä ministerikokouksessa "rajojen murtamisesta: kumppanuus HIV/aidsin torjumiseksi Euroopassa ja Keski- Aasiassa", - ottaa huomioon Vilnan julistuksen toimista, joilla lujitetaan HIV/aidsin torjumista Euroopan unionissa ja sen naapurivaltioissa, jonka ministerit ja Euroopan unionin ja naapurimaiden hallitusten edustajat hyväksyivät Vilnassa, Liettuassa, 16. ja 17. syyskuuta 2004 pidetyssä kokouksessa "Eurooppa ja HIV/aids: uudet haasteet ja uudet mahdollisuudet", - ottaa huomioon Yhdistyneiden Kansakuntien yleiskokouksen 8. syyskuuta 2000 järjestetyssä 55:nnessä istunnossa hyväksytyn vuosituhannen julistuksen sekä YK:n vuosituhannen kehitystavoitteet ja erityisesti päämäärän vähentää HIV/aidsin leviämistä vuoteen 2015 mennessä, - ottaa huomioon Yhdistyneiden Kansakuntien yleiskokouksen HIV/aidsia käsittelevässä erityisistunnossa 27. kesäkuuta 2001 hyväksytyn HIV/aids-julistuksen, - ottaa huomioon Yhdistyneiden Kansakuntien yleiskokouksen 2. elokuuta 2001 hyväksymän päätöslauselman HIV/aids-julistuksesta, - ottaa huomioon Yhdistyneiden Kansakuntien yleiskokouksen 24. maaliskuuta 2006 antaman seurantaraportin HIV/aids-julistuksen täytäntöönpanosta ja HI-viruksen leviämisen estämisestä sekä tartunnan saaneiden hoidon tehostamisesta "Towards universal access: Assessment by the United Nations Programme on HIV/AIDS on scaling up HIV prevention, treatment, care and support", - ottaa huomioon Yhdistyneiden Kansakuntien pääsihteerin 24. maaliskuuta 2006 antaman raportin HIV/aids-julistuksesta ja viisi vuotta myöhemmin vallinneesta tilanteesta, - ottaa huomioon YK:n yleiskokouksen 2. kesäkuuta 2006 hyväksymän poliittisen julistuksen HIV/aidsista, - ottaa huomioon Maailman terveysjärjestön (WHO) vuonna 2006 julkaiseman HIV/aidsia koskevan ohjelman terveyspalveluiden yleisestä saatavuudesta vuoteen 2010 mennessä "Towards Universal Access by 2010", - ottaa huomioon UNAIDSin vuonna 2006 julkaiseman raportin maailmanlaajuisesta Aids-epidemiasta, - ottaa huomioon UNAIDSin joulukuussa 2006 julkaiseman epidemiaa koskevan vuosikertomuksen "Epidemic Update", - ottaa huomioon EuroHIVin elokuussa 2006 antaman vuotta 2005 koskevan puolivuotiskatsauksen, - ottaa huomioon helmikuussa 2006 julkaistun AIDSin ennaltaehkäisyä koskevan eurobarometrin, - ottaa huomioon Euroopan neuvoston parlamentaarisen yleiskokouksen päätöslauselman 1399 (2004) sekä sen suosituksen 1675 (2004) eurooppalaisesta strategiasta seksuaali- ja lisääntymisterveyden ja -oikeuksien edistämiseksi, - ottaa huomioon työjärjestyksen 45 artiklan, - ottaa huomioon ympäristön, kansanterveyden ja elintarvikkeiden turvallisuuden valiokunnan mietinnön ja naisten oikeuksien ja sukupuolten tasa-arvon valiokunnan lausunnon (A6-0091/2007), A. ottaa huomioon, että UNAIDSin epidemiaa koskevan vuoden 2006 vuosikertomuksen mukaan maailmassa elää yli 39,5 miljoonaa HI-viruksen kantajaa ja että 4,3 miljoonaa henkilöä sai HIV-tartunnan vuonna 2006 ja että 95 prosenttia HIV:n/aidsin saaneista henkilöistä elää kehitysmaissa, B. ottaa huomioon, että EuroHIVin vuotta 2005 koskevan puolivuotiskatsauksen mukaan 215510 henkilöä sai HIV-tartunnan vuosina 1998-2005 Euroopan unionissa ja 646142 henkilöä sai HIV-tartunnan Maailman terveysjärjestöön kuuluvissa eurooppalaisissa maissa, C. ottaa huomioon, että EuroHIVin mukaan lähes neljännes kaikista uusista HIV-infektioista tavataan alle 25-vuotiailla nuorilla, D. ottaa huomioon, että HI-viruksen/aidsin kanssa elävät ihmiset joutuvat kohtaamaan leimaamista ja syrjintää, E. katsoo, että HIV:n/aidsin hoitamisessa saavutettu edistys ja ennaltaehkäisyyn tarkoitetun rahoituksen väheneminen ovat lisänneet riskikäyttäytymistä ja siten myös uusien hiv-tartuntojen lukumäärää, F. ottaa huomioon EuroHIVin ja UNAIDSin raporteissa vahvistetut tiedot, että uusien HIV-tartuntojen määrä kasvaa huolestuttavasti Euroopan unionissa sekä naapurivaltioissa ja että joissain maissa HIVtartunnan saaneiden arvioitu määrä on lähes kolme kertaa suurempi kuin virallinen määrä, G. ottaa huomioon, että vaikka hiv-tartuntojen määrä on lisääntynyt, aids-tapausten määrä on vähentynyt jatkuvasti viime vuosina ja tämä suuntaus on jatkunut myös vuonna 2005, jolloin tapauksia diagnosoitiin alle puolet vuoden 1998 tapauksiin verrattuna, H. ottaa huomioon, että suuri osa hiv-tartunnoista jää toteamatta; ottaa huomioon, että monet eivät ole perillä serostatuksestaan ja todennäköisesti saavat sen selville vasta sairastuessaan hiv/aidsiin liittyvään tautiin [3], I. ottaa huomioon, että HI-viruksen infektoivuus lisääntyy huomattavasti muiden sukupuolitautien (kuten tippurin, klamydian, herpeksen ja kupan) yhteydessä, J. ottaa huomioon, että suurin HIV-tartuntariski on suonensisäisiä huumeita käyttävillä, miesten kanssa sukupuoliyhteydessä olevilla miehillä, seksityöntekijöillä ja heidän asiakkaillaan, muuttajilla, vangeilla ja alle 25-vuotiailla nuorilla, K. ottaa huomioon, että suonensisäisten huumeiden käyttö on yksi syy HIV-tartuntojen nopeaan leviämiseen monissa Itä-Euroopan maissa, L. ottaa huomioon, että UNAIDSin epidemiaa koskevan vuoden 2006 vuosikertomuksen mukaan heteroseksuaalisesta seksistä saaduista HIV-tartunnoista Länsi- ja Keski-Euroopassa maahanmuuttajien osuus oli noin kolme neljäsosaa, M. ottaa huomioon, että useimmissa Keski- ja Länsi-Euroopan maissa HIV-tartunnan saaneiden osuus verenluovuttajista on yhä vähäinen; ottaa huomioon, että joitakin Itä-Euroopan maita koskevat viimeaikaiset luvut kertovat vastakkaisesta suuntauksesta, N. ottaa huomioon, että Dublinin julistuksessa todetaan, että naisten ja miesten sekä tyttöjen ja poikien tasa-arvon edistäminen, suvunjatkamis- ja seksuaaliterveyttä koskevan oikeuden kunnioittaminen, sukupuolisuutta koskevan valistuksen, tiedon ja terveydenhuoltopalvelujen saaminen sekä seksuaalisuutta koskeva avoimuus ovat perustavanlaatuisia tekijöitä pandemian torjumisen kannalta, O. ottaa huomioon, että ennaltaehkäisyohjelmat, mukaan lukien koulutus, tehostettu tiedon ja kondomien saanti sekä vieroitushoitoon ja kuntoutukseen pääsy sekä haittojen vähentämiseen tähtäävien palvelujen saanti ovat tehokkaimpia välineitä HIV:n/aidsin torjumisessa, P. ottaa huomioon, että naisten kondomia käytetään vieläkin varsin vähän, vaikka se on ainoa naisten hallittavissa oleva väline, joka suojelee naisia ei-toivotulta raskaudelta, HI-virukselta ja muilta sukupuolitaudeilta ja joka on jo saatavilla, Q. ottaa huomioon, että EuroHIVillä ei ole Espanjan tai Italian kansallisia tietoja, vaikka molemmat ovat EuroHIVin mukaan epidemiakeskuksia, R. ottaa huomioon viimeaikaisten tietojen vahvistavan, että uusien HIV-tartuntojen sekä aidsia sairastavien määrä vaihtelee jokaisessa jäsenvaltiossa ja naapurivaltioissa, samoin kuin ryhmät, joita pidetään kaikkein haavoittuvimpana, S. ottaa huomioon, että naisten osuus maailmassa HIV/aidsin kanssa elävistä on nyt 50 prosenttia, mutta heidän erityiset lisääntymisterveyttä koskevat tarpeensa perhesuunnittelun, turvallisen synnytyksen ja lasten imetyksen kannalta jätetään usein huomiotta; toteaa, että UNAIDSin mukaan HIV-tartunnan saaneiden naisten ja tyttöjen lukumäärä on kahtena viime vuotena kasvanut kaikkialla maailmassa, erityisen nopeasti Itä-Euroopassa, Aasiassa ja Latinalaisessa Amerikassa; toteaa lisäksi, että WHO:n mukaan naisilla on biologisista syistä johtuen todennäköisesti suurempi vaara saada HIV-tartunta heteroseksuaalisissa suhteissa, T. toteaa, että yhä useammat naiset saavat tietämättään HIV-tartunnan yksityiselämässään suojaamattomasta heteroseksuaalisesta yhdynnästä ja tulevat näin viruksen kantajiksi, jolloin he saattavat tartuttaa lapsensa; toteaa, että aidsin tehokas torjunta edellyttää huomion kiinnittämistä tekijöihin, jotka jatkuvasti altistavat naiset riskille ja lisäävät heidän haavoittuvuuttaan; tällaisia tekijöitä ovat mm. itsemääräämisoikeuden puute, naisiin kohdistuva väkivalta ja naiskauppa, köyhyys ja sukupuoleen perustuva syrjintä, U. ottaa huomioon, että tuoreimman, helmikuussa 2006 julkaistun, aidsin ennaltaehkäisyä koskevan eurobarometrin mukaan 54 prosenttia 25 jäsenvaltion EU:n kansalaisista uskoo tai on vakuuttunut, että HIV voi tarttua suutelemalla suulle aidsiin sairastunutta tai HIV-tartunnan saanutta ja että 42 prosenttia uskoo tai on vakuuttunut, että HIV tarttuu juomalla samasta lasista, jota on juuri käyttänyt aidsiin sairastunut tai HIV-tartunnan saanut, V. ottaa huomioon, että Dublinin julistuksessa Euroopan ja Keski-Aasian hallitusten edustajat lupasivat edistää valtion ja hallitusten päämiesten vahvaa ja vastuullista johtajuutta, jotta suojellaan kansalaisia vaaralta tulevaisuudessa, edistetään ihmisoikeuksia sekä torjutaan leimaamista ja varmistetaan koulutuksen, tietojen ja palveluiden saatavuus niiden tarpeessa oleville sekä otetaan HIV/aidsin torjunta Euroopassa ja Keski-Aasiassa säännöllisesti toistuvaksi aiheeksi näiden alueiden toimielinten ja järjestöjen asialistoille, W. ottaa huomioon, että Euroopan unionin ja naapurivaltioiden ministerit ja hallitusten edustajat vahvistivat Dublinin julistuksessa tekemänsä sitoumukset Vilnan julistuksessa; ottaa huomioon, että molemmissa julistuksissa korostetaan vahvojen ja laaja-alaisten seurantatoimien tarvetta niissä esitellyille toimenpiteille, X. ottaa huomioon, että Vilnan julistuksessa ilmaistaan selkeästi, että kansallisia rahoitusvälineitä sekä yhteisön tukea muun muassa rakennerahastoista käytetään HIV/aidsia torjuntaa koskevien toimintalinjojen täytäntöönpanoon, Y. ottaa huomioon, että kansalaisjärjestöt ovat usein riippuvaisia julkisesta tuesta; ottaa huomioon, että yhteisön rahoittamien ohjelmien tarjouskilpailumenettelyt ovat usein monimutkaisia ja että EU:n jäsenyys merkitsee usein loppua kansalaisjärjestöjen tuelle muista kuin EU:n kansainvälisistä rahoituslähteistä, Z. ottaa huomioon, että hoito ja lääkkeet eivät ole yhtäläisesti kaikkien jäsenvaltioiden saatavissa ja että monissa - erityisesti uusissa - jäsenvaltioissa rahoituksen ja resurssien saatavuudessa esiintyy eriarvoisuutta, AA. ottaa huomioon, että jäsenvaltiot tarvitsevat tukea sellaisten ohjelmien laatimisessa, jotka edistävät testaamista, neuvonantajien koulutusta sekä HI-viruksen kanssa elävien ihmisten elinikäistä seurantaa ja tukemista varsinkin siksi, että lääkitystä joudutaan käyttämään läpi elämän, että se aiheuttaa usein sivuvaikutuksia ja että HIV-lääkkeiden käyttöohjeiden löyhä noudattaminen lääkityksen aloittamisen jälkeen voi johtaa HIV-kantojen kehittymiseen vastustuskykyisiksi, AB. ottaa huomioon, että viime vuosina ankara kilpailu geneeristen lääkkeiden alalla on auttanut laskemaan ensivaiheen aids-lääkkeiden hintoja 99 prosentilla 10000 dollarista noin 130 dollariin potilasta kohti vuodessa, mutta että toisen vaiheen lääkkeiden, joita potilaat tarvitsevat vastustuskyvyn lääkkeille kasvaessa luonnollisesti, hinnat ovat edelleen korkealla, koska geneeristen lääkkeiden pääasiallisissa tuottajamaissa on lisätty patenttiesteitä, AC. ottaa huomioon, että HI-virusta vastaan ei ole mitään rokotetta ja että tutkimus mikrobisideistä ja muiden innovatiivisten uusien lääkkeiden kehittäminen jatkuu edelleen, AD. ottaa huomioon, että viisi vuotta Dohan julistuksen jälkeen (jonka mukaan WTO:n kullakin jäsenvaltiolla on oikeus myöntää pakkolisenssejä ja määrittää itse vapaasti, millaisin perustein tällaiset lisenssit myönnetään) WHO on tuonut esiin, että 74 prosenttia aids-lääkkeistä on yhä patenttisuojattuja, AE. ottaa huomioon WHO:n arvion, jonka mukaan 10 prosenttia kaikista uusista HIV-infektioista maailmassa liittyy suonensisäisten huumeiden käyttöön ja että koko maailmassa vähemmälle kuin 5 prosentille suonensisäisten huumeiden käyttäjistä pystytään antamaan tehokasta HIV-ehkäisyä ja hoitopalveluita, AF. ottaa huomioon, että tuberkuloosi nopeuttaa HIV:n kehittymistä aidsiksi ja että 90 prosenttia HIV-tartunnan saaneista menehtyy tuberkuloosiin muutaman kuukauden kuluttua tuberkuloosin varsinaisten oireiden puhkeamisesta puutteellisen hoidon vuoksi, mikä merkitsee, että noin kolmasosa aids-kuolemista aiheutuu tuberkuloosista; 1. pitää tervetulleena komission tiedonantoa HIV:n/aidsin torjunnasta Euroopan unionissa ja unionin naapurimaissa vuosina 2006-2009 sekä tukee siinä ehdotettuja toimia ja aloitteita; 2. vahvistaa, että jokaisella ihmisellä on oikeus saada terveyskasvatusta, oikeaa tietoa, tautien ehkäisyä, terveydenhoitoa, lääkärinhoitoa ja lääkkeitä; 3. pyytää komissiota arvioimaan viimeisimpiä saatavilla olevia tietoja HIV-infektioista, jotta saadaan selvillä tästä epidemiasta eniten kärsivät maat ja väestöryhmät ja jotta asianmukaisille jäsenvaltioille tiedotetaan arvioinnin tuloksista; 4. kehottaa komissiota tarkentamaan jäsenvaltioiden antamien kansallisten tietojen perusteella, mitkä ovat riskialtteimmat yhteiskuntaryhmät sekä tekemään niistä kattavan luettelon, jotta komissio ja jäsenvaltiot voivat olla yhteydessä ja tavoittaa ne helposti eri maiden erityispiirteet huomioon ottaen ja antaa tietoa, miten kyseiset henkilöt ja heidän kumppaninsa voivat suojautua HIV/aidsilta; 5. on huolestunut siitä, että monille lääkkeille vastustuskykyiset HIV-/aids-kannat sekä monille lääkkeille vastustuskykyiset tai täysin resistentit tuberkuloosikannat yleistyvät nopeasti, ja kehottaa komissiota pitämään niistä erillisiä tilastoja sekä selvittämään, mitkä käytännöt ovat parhaita niiden ehkäisemiseksi, ja levittämään niitä; 6. kehottaa komissiota harkitsemaan asianmukaisia toimia, joilla tavoitetaan maahanmuuttajat Euroopan unionissa, etenkin jos he ovat peräisin maista, joissa tartunnan saaneiden määrä on suuri, jotta uusien HIVinfektioiden määrän huolestuttavaa kasvua vähennetään kyseisissä ryhmissä; 7. vaatii jäsenvaltioita panemaan täysimääräisesti täytäntöön laatu- ja turvallisuusvaatimusten asettamisesta ihmisveren ja veren komponenttien keräämistä, tutkimista, käsittelyä, säilytystä ja jakelua varten 27. tammikuuta 2003 annetun Euroopan parlamentin ja neuvoston direktiivin 2002/98/EY [4], erityisesti luovutetun veren järjestelmällisen HIV-seulonnan osalta; 8. korostaa, että on tärkeää ilmoittaa virheettömiä tietoja; korostaa, että tiedonkeruun on tapahduttava luottamuksellisesti ja että sen on perustuttava nimettömiin ja vapaaehtoisiin testauksiin; kehottaa jäsenvaltioita parantamaan asianmukaisten testaus- ja tiedonantomenetelmiensä laatua; 9. panee merkille, että tautien ehkäisyn ja valvonnan eurooppalainen keskus (ECDC) ottaa vuodesta 2008 lähtien täyden vastuun HIV/aidsia koskevan tiedon valvonnasta, keräämisestä ja julkistamisesta; kehottaa painokkaasti komissiota toteuttamaan asianmukaisia toimia, joilla ehkäistään mahdollista vajetta tuoreiden tietojen toimittamisessa; pyytää ECDC:tä pitämään mielessä asian arkaluontoisuuden kertomuksia julkistaessaan; 10. kehottaa Espanjaa ja Italiaa antamaan kansalliset tiedot ECDC:lle; 11. kehottaa painokkaasti komissiota hyödyntämään kaikkia käytössä olevia välineitä, kuten naapuruuspolitiikka ja pohjoisen ulottuvuuden välineitä naapurivaltioiden, erityisesti Venäjän Kaliningradin alueen, väestön riskiryhmien saavuttamiseksi; 12. kehottaa komissiota kehittämään näyttöön perustuvia ohjelmia sekä edistämään ennaltaehkäisemistä ja haittojen vähentämistä koskevia toimia, mukaan lukien kondomien käyttöä, huumeiden korvaushoitoa, vapaaehtoiseen testaukseen pääsyä, puhtaiden neulojen ja ruiskujen tarjoamista sekä neuvontaa riskiryhmiin kuuluville henkilöille, joiden elämään HIV vaikuttaa tai jotka ovat saaneet HIV-tartunnan, tukemaan ja levittämään ennaltaehkäisevien toimenpiteiden parhaita käytäntöjä sekä laatimaan vuosikertomuksen tällaisten toimenpiteiden toteuttamisesta; 13. kehottaa komissiota ja jäsenvaltioita järjestämään tiedotuskampanjoita, joilla väestölle tarjotaan selkeää tietoa HIV-tartunnasta, tavoista, joilla tartuntaa voidaan ennaltaehkäistä, riskialttiista toiminnasta sekä toimintatavoista, jotka auttavat ennaltaehkäisemään hiv-tartuntoja; 14. kehottaa jäsenvaltioita ja komissiota ryhtymään väkivallan torjumiseksi niihin toimenpiteisiin, jotka se on määritellyt naisiin kohdistuvan väkivallan torjunnan nykytilanteesta ja mahdollisista tulevista toimista 2. helmikuuta 2006 antamassaan päätöslauselmassa [5], ottaen huomioon, että HIV-tartunnan saaneet naiset ovat useissa tapauksissa joutuneet miespuolisen kumppaninsa harjoittaman väkivallan kohteeksi ja että naisilla on suurempi vaara saada HIV-tartunta; 15. pitää tervetulleena komission kansalaisyhteiskuntafoorumin luomista koskevaa aloitetta ja rohkaisee komissiota jatkamaan ja tiivistämään yhteistyötään kansalaisyhteiskunnan kanssa tässä foorumissa; 16. kehottaa jäsenvaltioita tutkimaan mahdollisuuksia kansalaisyhteiskuntafoorumien perustamiseksi kansallisella tasolla, jotta parannetaan kansallisten hallitusten, viranomaisten, terveydenhuoltopalveluiden ja HIV/aidsin parissa toimivien kansalaisjärjestöjen keskinäistä yhteistyötä; 17. korostaa Dublinin ja Vilnan julistusten merkitystä sekä kehottaa painokkaasti komissiota jatkamaan niiden toteuttamista; 18. korostaa, että komission olisi tehostettava toimiaan HIV/aidsin torjumisessa sen asiasta vastuussa olevissa eri pääosastoissa sekä parannettava lukuisia hallinnollisia menettelyjä ja mekanismeja, jotta tarjotaan mahdollisimman tehokkaat ja koordinoidut toimet, vältetään kaksoisstandardit sekä saadaan aikaan paras mahdollinen yhteisvaikutus; 19. kehottaa komissiota tarjoamaan poliittista tukea ja teknistä apua naapurimaille, jotka haluavat hyödyntää TRIPS-sopimukseen perustuvaa joustoa kansanterveysongelman torjumiseksi, ja tarjoamaan tukea palvelujen järjestämiseen HIV-neuvontaa ja testausta sekä lääkityksen jakelua ja seurantaa varten; 20. pitää valitettavana, että yhteisön kansalaisjärjestöille myöntämää rahoitusta sekä niiden yhteisön rahoittamiin hankkeisiin osallistumista koskevaa lainsäädäntöä ei ole yhdenmukaistettu; kehottaa komissiota arvioimaan nykyisiä menettelyjä, jotta kansalaisjärjestöillä olisi parempi mahdollisuus saada erilaisia yhteisön tukia; 21. toistaa EU:n jäsenyyden merkitsevän monesti, että muut kansainväliset rahoittajat kuin EU eivät enää myönnä taloudellista tukea kansalaisjärjestöille; kehottaa siksi komissiota arvioimaan kiireellisesti Bulgarian ja Romanian tilannetta sekä ehdottamaan toimia rahoitusvajeen korjaamiseksi; 22. kehottaa komissiota määrittelemään selkeästi säännöt rakennerahastojen ja sosiaalirahastojen käytöstä HIV/aidsia koskeviin hankkeisiin ja/tai ohjelmiin; 23. rohkaisee komissiota käyttämään tutkimusta ja kehittämistä koskevan seitsemännen puiteohjelman kaikkia mahdollisuuksia, joilla voidaan jatkaa rahoitusta ja tunnistaa lupaavia uusia HIV/aids-tutkimusta koskevia hankkeita ja kehittää uusia innovatiivisia antiretroviraalilääkkeitä, rokotteita ja mikrobiosidejä; pyytää komissiota varmistamaan, että HIV/aids-tutkimuksessa otetaan sukupuolikysymykset tasa-arvoisesti huomioon ja että siinä huomioidaan useat fysiologiset ja biologiset tekijät virusten tarttumisen suhteen; 24. pitää myönteisenä komission aikomusta kehittää käyttäytymiseen liittyvien ennaltaehkäisymenetelmien tutkimusta ja arviointia, ja kehottaa komissiota pitämään tavoitteena todisteisiin perustuvaan käyttäytymiseen liittyviä ehkäisyohjelmia; 25. kehottaa komissiota ja jäsenvaltioita lisäämään julkista rahoitusta lääkealan tutkimukselle vaatimalla julkisen rahoituksen saajia omistamaan tietyn osan tutkimuksestaan kyseisiin tauteihin; 26. kehottaa painokkaasti komissiota kohdistamaan kansanterveyden toimintaohjelmassa varoja ennaltaehkäisytoimille HIV/aidsin torjumiseksi; 27. kehottaa painokkaasti komissiota tutkimaan mahdollisuuksia ja käytännön keinoja torjua HIV:tä/aidsia kumppanimaissa, Länsi-Balkanilla ja Keski-Aasiassa sekä käyttämään tässä hyväksi kliinisen tutkimustyön tuloksia, noudattaen tässä yhteydessä ulkoisen avun menettelytapoja ja toimia koskevia direktiivejä, siten kuin niistä on sovittu asianomaisten maiden kanssa tehdyissä strategisissa asiakirjoissa ja maaohjelmissa; 28. uskoo, että lievittävillä hoidoilla on suuri merkitys hoidettaessa HIV:tä kantavia tai aidsia sairastavia ihmisiä, ja kehottaa kehittämään ja laajentamaan niiden käyttöä kaikkialla Euroopan unionissa; 29. kehottaa komissiota kiinnittämään huomiota erityisesti naisille suunnattuihin seksuaali- ja lisääntymisterveysohjelmiin, jotta taudin kiihtyvä leviäminen naisten keskuudessa torjutaan; 30. kehottaa painokkaasti komissiota ja jäsenvaltioita tukemaan rahallisesti mikrobisidien ja naisten kondomien tutkimusta ja kehittämistä, jotta naisilla olisi valta suojautua ja suojata kumppaninsa hiviltä/aidsilta tämän suostumuksella tai ilman, koska kondomi on edelleen tunnetuin ja laajimmin saatavilla oleva keino suojautua hiviltä/aidsilta ja muilta sukupuolitaudeilta, mutta edellyttää mieskumppanin suostumusta [6]; 31. kehottaa jäsenvaltioita laatimaan kansallisia strategioita, joilla ne parantavat naisten ja nuorten tyttöjen valmiuksia suojautua HIV-tartunnan vaaralta; 32. korostaa tarvetta vahvistaa synergiaa HIV:n/aidsin ennaltaehkäisyn ja seksuaaliterveyttä ja seksuaalisia oikeuksia edistävien ohjelmien välillä; 33. kehottaa jäsenvaltioita kunnioittamaan HI-viruksen/aidsin kanssa elävien ihmisten seksuaalisia ja lisääntymisoikeuksia; 34. kehottaa jäsenvaltioita edistämään miesten ja naisten tasa-arvoista osallistumista aidsin vastustamiseen; kehottaa jäsenvaltioita arviomaan uudelleen kansalliset aids-koordinointielimet; 35. kehottaa komissiota ja jäsenvaltioita antamaan kaikille tartunnan saaneille potilaille ja erityisesti raskaana oleville naisille mahdollisuus saada HIV-lääkitystä, jotta vähennettäisiin vaaraa taudin tartuttamisesta syntymättömiin lapsiin; 36. kehottaa komissiota jatkamaan rahoitusapua ja yleistä rahoitusta tukeakseen aidsin, tuberkuloosin ja malarian torjuntaan tarkoitettua maailmanlaajuista rahastoa (GFATM); kehottaa jäsenvaltioita ryhtymään samoihin toimiin; 37. huomauttaa, että HIV:n ja tuberkuloosin yhtä aikaa esiintyvä infektio aiheuttaa joka kolmannen HIV-tartunnan saaneen henkilön kuoleman; suosittelee painokkaasti, että komissio ja jäsenvaltiot ottavat tämän seikan huomioon perustaessaan ja edistäessään molempien infektioiden samanaikaista torjumista koskevia ohjelmia; panee merkille monille lääkkeille vastustuskykyisten tai täysin resistenttien tuberkuloosikantojen hälyttävän leviämisen; panee myös merkille, että HIV-potilailla diagnosoidaan usein myös hepatiitti ja masennus, ja kehottaa toteuttamaan toimia tällaisten potilaiden hoitamiseksi; 38. korostaa, että ennaltaehkäisy- ja hoitotoiminnassa osallisina olevien kansallisten hallitusten sekä alueellisten ja paikallisten viranomaisten, terveyspalvelujen tarjoajien, lääketeollisuuden, kansalaisjärjestöjen ja kansalaisyhteiskunnan vastuu on tärkeää, jotta varmasti saavutetaan kaikkien saatavilla olevaa ennaltaehkäisyä ja hoitoa koskeva tavoite; 39. on huolissaan aidsin hoitamiseen käytettävien uusien ja toisen vaiheen lääkkeiden korkeista kustannuksista; kehottaa käynnistämään perustavanlaatuisen keskustelun patenttioikeudesta; katsoo, että tuotteeseen tai vaikuttavaan aineeseen tehtävien pienten muutosten pitäisi antaa johtaa ainoastaan patentin suojaajan suhteelliseen pidentämiseen; 40. pyytää jäsenvaltioita harkitsemaan sitä, että ne antaisivat komissiolle EY:n perustamissopimuksen 300 ja 308 artiklan mukaisesti soveltamisalan ja ajan suhteen rajoitetut valtuudet neuvotella lääketeollisuuden kanssa sopimuksesta, jolla pyritään alentamaan antiretroviraalilääkkeiden hintoja Euroopan unionissa; 41. kehottaa jäsenvaltioita edistämään median ja soveltuvimpien levittämiskanavien suurempaa käyttöä väestölle ja erityisesti nuorille suunnatun sellaisen tiedotuksen lisäämiseksi, joka koskee HIV-tartuntaa, sen leviämistapoja, testausta ja käyttäytymismalleja, jotka edistävät taudin ennaltaehkäisyä; 42. kehottaa komissiota käsittelemään mahdollisuutta lisätä Euroopan nuorisoportaaliin osuus, joka on omistettu aidsin torjunnalle ja sisältää tietoa jäsenvaltioissa käytettävissä olevista HIV:tä/aidsia käsittelevistä tiedonlähteistä, opastuksesta ja hoidoista; 43. kehottaa komissiota, jäsenvaltioita, kansalaisyhteiskuntaa ja yksityistä sektoria perustamaan ja tukemaan ohjelmia sekä kehittämään tiedotus- ja valistuskampanjoita, joilla torjutaan homofobiaa ja leimaamista, joka kohdistuu kaikkiin HIV:n/aidsin saaneisiin ihmisiin, sekä syrjintää, joka kohdistuu riskiryhmiin ja HIVtartunnan saaneisiin, jotta voidaan poistaa HIV:n/aidsin tehokasta torjuntaa hidastavia esteitä; kehottaa painokkaasti jäsenvaltioita kieltämään hiv-positiivisten ja aidsia sairastavien syrjinnän etenkin palvelualoilla (esimerkiksi vakuutus-, pankki- ja terveydenhuoltopalvelujen yhteydessä); 44. kehottaa komissiota ja jäsenvaltioita perustamaan toimintalinjoja ja ohjelmia hiv-positiivisten ja aidsia sairastavien yhteiskuntaan integroitumisen ja työmarkkinoille pääsyn edistämiseksi; 45. kehottaa komissiota ja jäsenvaltioita osoittamaan johtajuutta edistäessään ja rahoittaessaan Euroopan, kansallisella ja paikallisella tasolla HIV/aids-valistusta mukaan lukien vastuullista seksikäyttäytymistä ja sukupuolitautien tehokasta ennaltaehkäisemistä ja hoitoa koskevaa neuvonantoa sekä tiedotusta, testausta ja siihen liittyviä palveluita siten, että luottamuksellisuus ja tietoon perustuva suostumus asianmukaisesti varmistetaan; 46. kehottaa jäsenvaltioita edistämään terveystiedon opetusta kouluissa tietoisuuden lisäämiseksi sekä turvallisen sukupuolikäyttäytymisen edistämiseksi; 47. kehottaa painokkaasti jäsenvaltioita varmistamaan, että kaikki kansalaiset saavat sukupuolivalistusta ja -tietoa, muun muassa seksikumppanin kunnioittamisesta ja vastuusta tästä sekä homoseksuaalien, biseksuaalien ja transihmisten yhtäläisistä oikeuksista, ja korostaa sukupuolivalistuksen tärkeyttä kouluissa; 48. kehottaa komissiota ja jäsenvaltioita selvittämään, kuinka hyvin perusterveydenhuollon työntekijät ovat perillä HIV:stä ja aidsista, sekä tarjoamaan terveydenhuollon työntekijöille koulutusta, jotta he voivat opastaa yleisöä asianmukaisella tavalla ja lisätä yleisön tietoisuutta aiheesta tarkoituksenmukaisella tavalla; 49. kehottaa jäsenvaltioita antamaan täyden tukensa naisille ja miehille, jotka vastaavat aids-potilaiden päivittäisestä hoitamisesta ja/tai jotka hoitavat näiden lapsia ja orvoksi jääneitä lapsia; korostaa, että heille pitäisi antaa koulutusta kotihoidossa ja jakaa tietoa HIV-/aids-tartunnan ennaltaehkäisystä sekä aids-potilaiden asianmukaisen kohtelun ja hoidon tuomista eduista; 50. kehottaa painokkaasti komissiota arvioimaan mahdollisuuksia käynnistää julkisten ja yksityisten tahojen kumppanuuksia naapurimaissa, jotta edistetään lisää tapoja torjua HIV:tä ja aidsia; 51. pitää tervetulleena Saksan puheenjohtajakauden aloitetta järjestää Bremenissä 12. ja 13. maaliskuuta 2007 konferenssi vastuullisuudesta ja kumppanuudesta sekä yhteisestä toiminnasta HIV/aidsia vastaan sekä sitä, että Madridissa järjestetään 24.- 27. lokakuuta 2007 aidsia käsittelevä 11. eurooppalainen konferenssi; 52. korostaa yhteisöjen, yhteisöjen keskuudessa toimivien organisaatioiden, kansalaisjärjestöjen sekä HIV:n kantajien ja aidsiin sairastuneiden keskeistä asemaa HIV:n/aidsin torjunnassa; 53. ehdottaa, että perustetaan EU:n tason selvitysjärjestelmä, jonka tavoitteena on kerätä ja arvioida kaikkien HIV/aidsin vastaisessa taistelussa toimivien instituutioiden ja järjestöjen parhaita käytäntöjä; katsoo, että kyseinen järjestelmä voisi edistää puutteiden havainnointia nykyisissä toimissa ja että sillä voitaisiin laatia uusia strategioita; 54. kehottaa puhemiestä välittämään tämän päätöslauselman neuvostolle, komissiolle, tautien ehkäisyn ja valvonnan eurooppalaiselle keskukselle, WHO:lle (Eurooppa) sekä jäsenvaltioiden hallituksille. [1] Hyväksytyt tekstit, P6_TA(2006)0321. [2] Hyväksytyt tekstit, P6_TA(2006)0526. [3] HIV/AIDS in Europe, Euroopan neuvoston sosiaali-, terveys- ja perheasiain komitea, esittelijä: Christine McCafferty, doc. 11033, 27. syyskuuta 2006. [4] EUVL L 33, 8.2.2003, s. 30. [5] EUVL C 288 E, 25.11.2006, s. 66. [6] "Women and HIV/AIDS: Confronting the Crisis", UNAIDS:n, UNFPA:n ja UNIFEM:n yhteinen raportti 2004:45. --------------------------------------------------